**Blondie** je americká rocková skupina, ktorú založili speváčka Deborah Harry a gitarista Chris Stein. Skupina sa stala priekopníkom americkej new wave a punkovej scény v ich počiatkoch v druhej polovici 70. rokov. Prvé dva štúdiové albumy boli silne ovplyvnené týmito žánrami. Hoci vďaka nim získala skupina úspech v Spojenom kráľovstve a Austrálii, v USA bola stále považovaná za undergroundovú formáciu. Avšak potom, ako vydala v roku 1978 album *Parallel Lines,* sa stala celosvetovo známou a tento album nasledovali hity ako „Heart of Glass", „Call Me", „Rapture" či „The Tide Is High". Tie sú známe eklektickým miešaním hudobných štýlov ako disco, pop, reggae či hip-hop.

Po vydaní šiesteho štúdiového albumu *The Hunter* v roku 1982 sa skupina rozpadla. Speváčka Debbie Harry pokračovala vo svojej sólovej kariére, pričom bola premenlivo úspešná, a to predovšetkým kvôli starostlivosti o svojho partnera Chrisa Steina, ktorému bola diagnostikovaná ojedinenlá autoimunitná kožná choroba pemphigus. Potom ako sa skupina v roku 1997 opäť obnovila, si v roku 1999 získala popularitu skladbou „Maria". Skladba dosiahla 1. miesto v britskom rebríčku UK Singles Chart po 20 rokoch od vydania skladby „Heart of Glass".

Nasledujúce roky skupina koncertovala po celom svete a v roku 2006 bola uvedená do siene slávy Rock and Roll Hall of Fame. Celosvetovo sa predalo viac ako 40 miliónov nahrávok skupiny Blondie. Desiaty štúdiový album s názvom *Ghosts of Download* bol vydaný v roku 2014 a zatiaľ posledný jedenásty štúdiový album *Pollinator* bol vydaný 5. mája 2017.

História
--------

Počiatky skupiny siahajú do októbra 1973, kedy sa stretli speváčka Deborah Harry, ktorá bola pôvodne koncom 60. rokov členkou folkrockovej skupiny The Wind in the Willows, a gitarista Chris Stein, ktorý sa v roku 1973 stal členom skupiny Stilettoes. Obaja sa stretli v známom newyorskom klube CBGB. Pôvodne vystupovala skupina pod názvom **Angel and the Snake**, neskôr v auguste 1974 sa premenovala na Blondie. Deborah Harry povedala, že názov vznikol podľa pokrikovania vodičov nákladných áut, keď ju na ceste predbehli: „Hey, Blondie".

Štýl a odkaz
------------

Skupina Blondie je známa nielen koncertným prejavom a vokálnym výkonom Deborah Harry, ale tiež začleňovaním prvkov iných hudobných žánrov od počiatočného punku, ako new wave, disko, pop, rap a reggae. 

V marci 2006 bola skupina Blondie uvedená do Rock and Roll Hall of Fame príhovorom Shirley Manson zo skupiny Garbage. Na slávnosť bolo pozvaných sedem členov (Harry, Stein, Burke, Destri, Infante, Harrison a Valentine), čo viedlo na pódiu k roztržke medzi aktuálnou skupinou a bývalým členom Frankom Infanteom, ktorý počas živého vysielania ceremónie požiadal o to, aby spolu s Nigelom Harrisonom mohli vystúpiť s Blondie. Harry požiadavku odmietla s tým, že skupina má svoje vystúpenie už odskúšané. V máji v roku 2006 bola skupina Blondie uvedená na chodník Rock Walk of Fame v Guitar Center na ulici Sunset Boulevard v Hollywoode. Novo uvedených volia už uvedení umelci.

Členovia
--------

### Súčasní

* Debbie Harry – hlavné vokály (1974–1982, 1997–súčasnosť)
* Chris Stein – gitara, basová gitara (1974–1982, 1997–súčasnosť)
* Clem Burke – bicie, perkusie, sprievodný spev (1974–1982, 1997–súčasnosť)
* Leigh Foxx – basová gitara (štúdiový a koncertný hudobník: 1997–2004; 2004–súčasnosť)
* Matt Katz-Bohen – klávesy, klavír, organ (2008–súčasnosť)
* Tommy Kessler – gitara (2010–súčasnosť)

### Bývalí

* Fred Smith – basová gitara (1974-1975)
* Billy O'Connor – bicie (1974-1975; **died 2015**)
* Jimmy Destri – klávesy, klavír, syntetizátor, organ, sprievodný spev (1974–1982, 1997–2004)
* Gary Valentine – basová gitara, gitara (1975–1977, 1997)
* Frank Infante – gitara, basová gitara, sprievodný spev (1977–1982)
* Nigel Harrison – basová gitara (1978–1982, 1997)
* Paul Carbonara – gitara, sprievodný spev (1997–2010)
* Kevin Patrick (ako Kevin Topping) – klávesy, klavír, sprievodný spev (2003–2007)
* Jimi K Bones – gitara (2003)

### Časová os

Diskografia
-----------

*Bližšie informácie v hlavnom článku: Diskografia skupiny Blondie*
**Štúdiové albumy**

* *Blondie* (1976)
* *Plastic Letters* (1978)
* *Parallel Lines* (1978)
* *Eat to the Beat* (1979)
* *Autoamerican* (1980)
* *The Hunter* (1982)
* *No Exit* (1999)
* *The Curse of Blondie* (2003)
* *Panic of Girls* (2011)
* *Ghosts of Download* (2014)
* *Pollinator* (2017)

Referencie
----------

1. ↑  CHATER, David. *The X Factor; Iraq: The Legacy; Outnumbered; Blondie; Peter Serafinowicz* [online]. London: Time, December 13, 2008, [cit. 2010-04-26]. Dostupné online.
2. ↑  "Blondie". Rock and Roll Hall of Fame. 2006.
3. ↑   *Blondie Is Back* [online]. MTV.com, April 29, 1998, [cit. 2008-04-19]. Dostupné online.
4. ↑   *Blondie Gig List* [online].. Dostupné online.
5. ↑  Blondie.net – Official site. Retrieved September 7, 2006.
6. ↑   *Blondie's Return to the Beat* [online]. April 13, 1999, [cit. 2010-02-25]. Dostupné online.
7. ↑   *TOUR ANNOUNCEMENT: "No Principals Tour"* [online]. blondie.net, June 18, 2013, [cit. 2014-01-12]. Dostupné online.
8. ↑  Scott Mervis. *Obituary: William P. 'Billy' O'Connor Jr. / Original drummer for rock band Blondie was also a chemist* [online]. *Pittsburgh Post-Gazette*, April 3, 2015, [cit. 2015-04-07]. Dostupné online.
9. ↑  
 Blondie. *NME* (IPC Media). Dostupné online [cit. 2009-08-02].
10. ↑  GLICKMAN, Simon. Blondie. *Contemporary Musicians* (Gale Cengage), May 1995. Dostupné online [cit. 2010-09-12].
11. ↑  WILSON, MacKenzie. *Debbie Harry biography* [online]. [Cit. 2006-07-24]. Dostupné online.  eNotes.com. 2006. September 12, 2010

Iné projekty
------------

Commons
* Spolupracuj na Commons Commons ponúka multimediálne súbory na tému **Blondie (skupina)**

Zdroj
-----

*Tento článok je čiastočný alebo úplný preklad článku Blondie (band) na anglickej Wikipédii.*

Externé odkzy
-------------

* Oficiálna webstránka skupiny Blondie
* Kompletná diskografia skupiny Blondie
* Blondie na 45cat.com